
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.
O fewn y traethawd hwn, trafodir yr erthygl ‘Addysg Ddwyieithog yn yr unfed ganrif ar hugain: adolygu’r cyd-destun rhyngwladol’ gan Lewis (2011). Ymatebir yn feirniadol iddo gan ganolbwyntio ar y themâu sy’n gysylltiedig ag addysgu’r Gymraeg yn y sector cyfrwng Saesneg. Pwrpas yr erthygl yw cael cip olwg ar sefyllfa “addysg cyfrwng Cymraeg a dwyieithrwydd yng Nghymru yn yr unfed ganrif ar hugain” (Lewis, 2011, t.67). Cyfeiriwyd at ystod o fodelau addysgu dwyieithog caiff eu defnyddio yng Nghymru gan ystyried eu heffeithiolrwydd. Cyfeiria’r erthygl yn aml at ddogfen Llywodraeth Cymru (2010) sef ‘Strategaethau Addysg Cyfrwng Cymraeg’ sy’n amlinellu’r hyn mae’r Llywodraeth am ei weithredu er mwyn “cynyddu nifer y dysgwyr sy’n dod yn rhugl yn y Gymraeg” (LLC, 2010,3). Dengys hyn bod yr awdur wedi ymchwilio i’r maes gan ddefnyddio dogfen y Llywodraeth fel sail i’w drafodaeth. Ystyrir bod yr erthygl yn ddibynadwy gan fod tystiolaeth o fewn y darn yn amlygu’r ymchwil ddofn a wnaed, gan gyfeirio at ddamcaniaethwyr dylanwadol y pwnc megis Llywodraeth Cymru, Baker a Garcia.
Cyfeiria awdur yr erthygl (Lewis, 2011) at y cymhlethdod a fu wrth geisio diffinio’r term dwyieithrwydd. Pwysleisia Jones (2010, dyfynnwyd yn Lewis, 2011, t.68) bod angen “diffiniad cliriach” o beth a olygir o’r term ‘dwyieithrwydd’. Diffinia Haugen (1953, dyfynnwyd yn Jones, 1997, t.4) bod person yn ddwyieithog “when a speaker can first produce complete meaningful utterances in the other language”. Amlyga Diebold (1961) bod y gallu i ddweud unrhyw air mewn iaith arall yn golygu bod person yn ddwyieithog. Anghytuna Baker (2011) a hyn gan nodi petai’r safbwynt yn wir, mi fyddai bron pob un yn ddwyieithog gan fod pawb yn medru siarad ambell air o iaith ychwanegol e.e. ar wyliau. Amlyga Oestreicher (1974) bod person dwyieithog yn medru cyfathrebu’n hyderus o fewn yr iaith. Pwysleisia Bloomfield (1933, t. 55) bod gan berson dwyieithog ‘native-like control of two languages”. Ymestynna Grigg (2015, t.357) ar hyn gan nodi bod dwyieithrwydd yn fwy na’r gallu i siarad dwy iaith ac yn hytrach mae’n rhaid i berson ddeall diwylliant yr iaith i fod yn ddwyieithog. Mae’n rhaid i ddysgwyr deall diwylliant a hanes Cymru er mwyn sicrhau bod ganddynt ddealltwriaeth o bwrpas yr iaith o fewn y gymdeithas gyfoes (LLC, 2013). 
Gwel Chin a Wigglesworth (2007) y diffiniadau yma ar ryw fath o gontinwwm iaith. Awgryma bod dwyieithrwydd yn un continwwm lle ar un pegwn bydd un iaith ac ar y pegwn arall mae’r ail iaith. Cytunir a hyn gan Valdés (2003, dyfynnwyd yn Baker, 2011) lle disgrifia sut mae’r ddwy iaith ar ddau wahanol begwn o’r continwwm.
Gwelir felly bod diffiniadau’r damcaniaethwyr yn amrywio’n helaeth. Er yr anghydfod hwn, cred Jones (1997, t.7) mae’r diffiniad sydd fwyaf addas, yw diffiniad Oksaar  sef:
“ the ability of a person to use here and now two or more language as a means of communication in most situations and to switch from one language to the other if necessary” (Oksaar,1983, dyfynnwyd yn Jones, 1997).
Cydnabyddir pwysigrwydd dwyieithrwydd o fewn yr unfed ganrif ar hugain gan Donaldson (2015, t.59) sy’n amlygu ei fod yn “agor drysau i blant a phobl ifanc pan fyddant yn dechrau yn y gweithle”. Amlygwyd gan Peal et al. (1962, t. 22) bod dysgwyr dwyieithog yn gwneud yn well na’u cyfoedion uniaith gan fod ganddynt “greater mental flexibility”. Cytuna Vygotsky (1962) a’r datbganiad hyn. Anghytuna UNESCO (1953) gan nodi mai mamiaith y dysgwyr yw’r cyfrwng gorau a’r unig ffordd i addysgu dysgwr. Gydag argymhellion Donaldson (2015) o dan sylw pwysleisia Llywodraeth Cymru yn ei dogfen, ‘Cenhadaeth ein Cenedl’ (2017, t.11) bydd y cwricwlwm newydd yn helpu i ddatblygu dysgwyr “cynyddol ddwyieithog gyda gafael cryf ar ieithoedd eraill” i’w paratoi ar gyfer y dyfodol. Gyda hyn mewn golwg mae’n rhaid ystyried y modelau sy’n cael eu defnyddio i addysgu dwyieithrwydd.
O fewn yr erthygl, cyfeiria Lewis (2011) at amryw o fodelau caiff eu defnyddio er mwyn addysgu dwyieithog yng Nghymru. Cyfeiria at deipoleg Baker (2006 dyfynnwyd yn Lewis, 2011, t. 96) sydd wedi bod wrthi yn ceisio “diffinio a gwerthuso gwahanol fodelau ar draws y byd sy’n arwain at ddwyieithrwydd ac at lythrennedd deuol”. Amlyga nad yw’r modelau ‘gwan’, yn datblygu’r dysgwyr i fod yn ddwyieithog lle bydd y modelau ‘cryf’ wyr yn llwyddo i ddatblygu dwyieithrwydd. Yn ogystal â hyn, gwêl enghraifft o werthusiad Baker (2006, dyfynnwyd yn Lewis, 2011) ar y modelau o fewn yr erthygl lle crynhowyd i’w prif nodweddion a chofnodwyd eu effeithiolrwydd o fewn addysg.
Amlyga Baker (2006, dyfynnwyd yn Lewis, 2011, t.70) bod y dull ‘Mainsream’ sef Cymraeg ail iaith o fewn ysgolion Saesneg fel ‘drip-feed language programme”. Pwysleisia mai hanner awr y dydd yn unig sy’n arfer cael ei neilltuo i addysgu’r Gymraeg o fewn nifer o sefydliadau. Amlyga Llywodraeth Cymru (2013) pryder am yr ysgolion sydd ond yn neilltuo tua awr bob pythefnos ar gyfer addysgu’r iaith. Nid yw hyn yn ddigonol ac atgyfnerthir hyn gan Estyn (2013). Amlyga Llywodraeth Cymru (2013) ar yr angen i ddysgwyr gael cyswllt a’r iaith rhyw ben bob dydd er mwyn medru datblygu’r iaith ac i ddod yn ddwyieithog. Dengys canlyniadau Estyn (2012a) bod angen i 1 o bob 5 o ysgolion Saesneg wella eu darpariaeth o Gymraeg Ail Iaith.  
Nid syndod felly paham mae ‘Limited Billingualism’ yw’r term sy’n cael ei ddefnyddio i ddynodi canlyniad addysgu’r Gymraeg yn Ysgolion cyfrwng Saesneg (Lewis, 2011, t. 70). Amlyga Llywodraeth Cymru (2013) mae nifer fechan o ddysgwyr sy’n gadael yr ysgol yn ddwyieithog. Pwysleisia Lewis (2011) mae’n anaml iawn y bydd dysgwyr yn gadael yr ysgol yn ddwyieithog. Dyma’r model fwyaf cyffredin o addysgu a gwêl defnydd ohono yng ngwledydd megis Ffrainc, Tsieina a’r Unol Daleithiau. Aflwyddiannus yw’r canlyniadau yn y gwledydd yma hefyd yn ogystal â Chymru (Skutnabb-Kangas, 1981).
Er hyn, rhaid cydnabod bod rhai ysgolion ‘Mainstrem’ yn llwyddo i addysgu dwyieithog yn effeithiol. Gwêl arfer dda o hyn gan Estyn (2012b) yn Ysgol Gynradd Plascrug. Daw llai na 1% o ddysgwyr yr ysgol o gartrefi Cymraeg gyda gwella safonau Cymraeg yn un o flaenoriaethau ysgol. Erbyn hyn, mae holl staff yr ysgol yn rhugl yn y Gymraeg, gyda nifer ohonynt wedi bod yn mynychu’r cyrsiau sabothol er mwyn gwella eu sgiliau. Noda Estyn (2012b) “Ar draws yr ysgol, Cymraeg bellach yw cyfrwng naturiol cyfathrebu a sgyrsiau anffurfiol rhwng staff a disgyblion”. Cynlluniwyd 40% o’r amserlen erbyn hyn yn y Gymraeg ac atgyfnertha hyn bod “neilltuo amser yn fwy rheolaidd” yn profi llwyddiant (LLC, 2013, t.34).
	Dengys felly bod y dull yn gallu fod yn effeithiol os bod yr ymdrech a pharhad yn cael ei fabwysiadu drwy’r ysgol gyfan. Gyda gwerthusiad y dulliau mewn golwg, cyfeiria Lewis (2011) at ffactorau eraill sy’n cael effaith ar ddwyieithrwydd. Pwysleisia ni all addysg ar ei phen ei hun sicrhau llwyddiant y dysgwyr gan fod dylanwad y teulu a’r gymuned yn ei effeithio. Ffactor allweddol sy’n chwarae rôl yn natblygiad dwyieithrwydd yw agwedd y dysgwyr tuag at yr iaith (Baker, 2011). Noda Baker (2007) bod angen i rieni ddatblygu agwedd bositif tuag at ddwyieithrwydd er mwyn cael cydweithrediad y dysgwyr. Gwêl enghraifft effeithiol o hyn gyda Jones (1997) yn nodi bod mwy o rieni yn dewis ysgolion Cymraeg i’w plant er mwyn sicrhau ei bod yn ddwyieithog (Jones, 1997). Amlyga Jones (1997) bod nifer o ysgolion Cymraeg yn cynyddu gan ei bod yn llwyddo i addysgu’r Gymraeg i ddysgwr o gartrefi Saesneg yn llwyddiannus.
Gyda hyn mewn golwg, dengys gwerthusiad Baker (2006, dyfynnwyd yn Lewis, 2011) o’r modelau addysgu bod y model caiff eu defnyddio o fewn ysgolion Cymraeg yn llawer mwy effeithiol. Dengys bod y model ‘Immersion’ sef Trochi iaith ac ‘addysg iaith treftadaeth’ o fewn ysgolion Cymraeg yn profi i fod yn llawer fwy effeithio ac yn arwain at ddwyieithrwydd (Baker, 2006 dyfynnwyd yn Lewis, 2011). Diffinia Jones (1997, t. 103) addysg drochi fel “addysg drwy gyfrwng iaith leiafrifol i blentyn yn siarad iaith fwyafrifol”. Noda Donaldson (2015) bod ysgolion cyfrwng Cymraeg mewn sefyllfa dda gan ei bod yn llwyddo i feithrin sgiliau iaith dysgwyr yn llwyddiannus. Yn debyg i Gymru, defnydd o’r dull ‘mainstream’ oedd yng Nghanada. O ganlyniad i hyn  sylweddolir nad oedd y dull traddodiadol yn llwyddo ac felly penderfynwyd symud tuag at y model trochi iaith. Yn debyg i’r hyn yng Nghymru, yr un oedd broblem Canada, lle ond tua ugain i ddeng munud ar hugain y dydd byddai Ffrangeg yn cael ei ddefnyddio bob dydd. Noda Genesee (1987) bod plant yn gadael yr ysgol gyda’r un faint o allu i siarad Ffrangeg a’i rhieni ac felly nad oedd y ddarpariaeth yn gweithio. Cyfeiria Genesee (1987) at farn un o’r rhieni oedd yn datgan y dylai dysgwyr fod yn y sefyllfa lle maent yn ddwyieithog wrth adael. Ystyrir felly a dylai Cymru ddilyn y camau yma er mwyn sicrhau bod dysgwyr yn y sector Saesneg yn datblygu i fod yn ddwyieithog.
Er i addysg drochi lwyddo yng Ngwledydd fel Canada, rhaid i ni gofio bod gwlad o’r fath yn ymwneud ag addysgu dwy iaith o statws uchel e.e. Ffrangeg a Saesneg lle yng Nghymru  rydym yn sôn am un iaith fwyafrifol ac un lleiafrifol (Lewis, 2011). Ystyrir yr iaith Gymraeg yn iaith leiafrifol, draddodiadol lle caiff ond ei ddefnyddio gan hen bobl. Yn sicr caiff Saesneg fwy o statws na’r Gymraeg o fewn y gymdeithas ac felly yn her i ysgolion pan yn ceisio datblygu sgiliau’r dysgwyr yn Gymraeg. Er hyn, mae Llywodraeth Cymru (2013, t.21) o’r farn bod angen codi statws yr iaith o fewn ysgolion er mwyn “ddatblygu dysgwyr sydd â’r sgiliau i ddefnyddio’r Gymraeg y tu allan i’r ystafell ddosbarth”. Gyda tharged y Llywodraeth (dyddiad anhysbys) i gael Miliwn o siaradwyr Cymraeg erbyn 2050, rhaid pwysleisio’r angen i gynyddu statws y Gymraeg o fewn y gymdeithas 
Gellir dod i gasgliad felly nad yw’r modelau o addysgu traddodiadol bellach yn addas (Lewis, 2011). Noda Lewis (2011, t. 76) “gall fod yn fanteision gwybyddol i ddisgyblion os mabwysiedir agwedd fwy hyblyg tuag at y defnydd o’r ddwy iaith yn y dosbarth”. Cyfeiria Lewis (2011) at ymchwil diweddar i CLIL (Content and Language Intergrated Learning) sy’n amlinellu manteision o ddatblygu medrau iaith unigolion trwy bwnc o’r cwricwlwm. Gwêl defnydd o’r dull yma o fewn nifer o wledydd ar draws y Byd (Garcia, 2009). Noda Baker (2011) bod pob ysgol yn wahanol ond fel rheol addysgur rhwng 10% o 50% o’r cwricwlwm drwy’r iaith leiafrifol. Cefnoga David a Williams (2001) y dull yma gan ei fod yn golygu bydd dysgu’r iaith yn digwydd yn gyflymach gan ei fod y cael ei integreiddio o fewn pynciau. Er hyn, amlyga Met (2008, dyfynnwyd yn Lewis, 2011) pryder am y dull gan nodi bod nifer o bynciau “megis y gwyddorau cymdeithasol yn llawn o gysyniadau sydd mor ddibynnol ar iaith”. Yn gwrthddweud hyn noda Baker (2011)bod yr ymennydd yn gweithio drwy wneud cysylltiadau pwerus ac felly mae’r dull yn gadael y dysgwyr i fedru wneud amryw o gysylltiadau.
O’r dystiolaeth flaenorol, gwelir mai’r arferiad cyffredinol yn yr ugeinfed ganrif yw defnyddio un iaith o fewn gwersi (Lewis, 2011). Cred Garcia (2009, dyfynnwyd yn Lewis, 2011) bydd gwersi lle defnyddir yr ieithoedd ochr yn ochr yn profi i fod yn fwy llwyddiannus  yn yr unfed ganrif ar hugain. Dull sy’n galluogi hyn i ddigwydd yw’r dull Trawsieithu (Cen Williams, 1997). Trawsieithu yw’r term caiff ei roi ar ddull lle “defnyddir y ddwy iaith o fewn un wers” (Lewis, 2011, t. 79). Disgrifia Baker (2011) trawsieithu fel proses lle bydd y mewnbwn e.e. darllen yn cael ei wneud mewn un iaith sef Saesneg ac yna bydd yr allwn neu’r canlyniad yn cael ei wneud drwy’r Gymraeg.  Dywed Garcia (2009) bod defnyddio trawsieithu yn golygu bydd gan ddysgwyr gwell dealltwriaeth o’r hyn maent yn ei ddysgu gan fod angen iddynt ddeall y ‘mewnbwn’ mewn un iaith, er mwyn medru gwneud yr ‘allbwn’. Atgyfnertha Baker (2011, t.289) hyn gan nodi bod medru ddarllen darn mewn un iaith ac yna ysgrifennu amdano mewn iaith arall yn golygu “the subject mater has to be processed and digested”. Er hyn, rhaid ystyried bod angen i ddysgwyr cael gafael dda o’r ddwy iaith er mwyn defnyddio trawsieithu o fewn y dosbarth (Romero a Parrino, 1994, dyfynnwyd yn Lewis, 2011). Gellir dadlau felly nad yw’r model yma yn effeithiol i addysgu ail iaith yn syth gan fu’n rhaid datblygu sgiliau sylfaenol yr iaith yn gyntaf. Tybir byddair dull yn effeithiol os defnyddir trochi iaith yn gyntaf ac yna trawsieithu.
I grynhoi, gellir dod i’r casgliad bod yr erthygl yn gyffredinol yn amlinelli’n glir y sefyllfa sydd yng Nghymru yn yr unfed ganrif ar hugain wrth drafod dwyieithog. Cyflwynir nifer o bwyntiau perthnasol sydd angen ystyried os yw’r Llywodraeth am lwyddo i gael miliwn o siaradwyr Cymraeg erbyn 2050. Tybir bod y traethawd hwn hefyd yn efelychu tystiolaeth dros ac yn erbyn y themâu sy’n codi o fewn yr erthygl gan roi ystyriaeth i ymchwil nifer o ddamcaniaethwyr. Cesglir “nad yw darpariaeth ddwyieithog bob amser yn sicrhau bod unigolyn yn datblygu i fod yn siaradwr dwyieithog” (LLC, 2010, dyfynnwyd yn Lewis 2011, t.68). Targed i’r Llywodraeth felly yw i geisio sicrhau bod newid yn y ffordd caiff Cymraeg Ail Iaith eu haddysgu. Y gobaith yw y bydd argymhellion Donaldson (2015) yn llwyddo i newid y sefyllfa unwaith ac am byth.

